《岁时书事 其三》
宋代·张侃

夜长何漫漫，谁为劳者辞。致身清明朝，谁为感遇诗。

古来贤达士，气志不肯卑。曳裾非素习，不过祈人知。

一言偶相契，遂踵萧何规。呜呼今不然，车马日以驰。

朱门极富贵，长途多寒饥。立身荣辱中，每见无不为。

平生毅然节，反为今所亏。赧颜度朝夕，同队如小儿。

结茅枕吴羌，清名万代垂。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。